11. ฐานะการเงินและผลการดำเนินงาน

0.  11.1 งบการเงิน

    สรุปรายงานการสอบบัญชี

ผู้สอบบัญชีสำหรับงบการเงินของบริษัท ประจำปีสิ้นสุดวันที่ 31 ธันวาคม 2552, 2551 และ 2550
ได้แก่ นายประวิทย์ วิวรรณธนานุตร์ ผู้สอบบัญชีรับอนุญาตเลขทะเบียน 4917 แห่งบริษัท เอเอ็นเอส
ออดิท จำกัด โดยผู้สอบบัญชีได้แสดงความเห็นอย่างไม่มีเงื่อนไขในรายงานของผู้สอบบัญชีรับอนุญาต

0.  11.2 สรุปงบดุล งบกำไรขาดทุน งบกระแสเงินสด และอัตราส่วนทางการเงิน เปรียบเทียบ
    3 ปี

[TABLE]

อัตราส่วนทางการเงิน

  ----------------------------------- ------------------------------------ ----------- ----------- ----------
  รายการ                                                                   2552        2551        2550

  อัตราส่วนสภาพคล่อง                                                                                   

                                      อัตราส่วนสภาพคล่อง (เท่า)                0.97        1.08        1.96

                                      อัตราส่วนสภาพคล่องหมุนเร็ว (เท่า)          0.39        0.47        0.62

                                      อัตราส่วนสภาพคล่องกระแสเงินสด (เท่า)      0.34        (0.50)      0.29

                                      อัตราส่วนหมุนเวียนลูกหนี้การค้า (เท่า)        5.95        8.17        11.59

                                      ระยะเวลาเก็บหนี้เฉลี่ย (วัน)               61          44          31

                                      อัตราส่วนหมุนเวียนเจ้าหนี้ (เท่า)            7.32        8.49        6.13

                                      ระยะเวลาชำระหนี้ (วัน)                  50          43          59

  อัตราส่วนแสดงความสามารถในการหากำไร                                                                  

                                      อัตรากำไรขั้นต้น (%) - การรับเหมาก่อสร้าง   2.87        4.24        7.88

                                      อัตรากำไรจากการดำเนินงาน (%)           (4.55)      (1.43)      1.71

                                      อัตรากำไรอื่น (%)                       1.77        1.26        0.62

                                      อัตราส่วนเงินสดต่อการทำกำไร (%)          (346.87)    1,192.22    641.72

                                      อัตรากำไรสุทธิ (%)                      (3.62)      (0.89)      1.51

                                      อัตราผลตอบแทนผู้ถือหุ้น (%)                (14.62)     (3.77)      6.03

  อัตราส่วนแสดงประสิทธิภาพในการดำเนินงาน                                                                 

                                      อัตราผลตอบแทนจากสินทรัพย์ (%)            (5.15)      (1.55)      2.42

                                      อัตราผลตอบแทนจากสินทรัพย์ถาวร (%)        (39.18)     1.36        144.40

                                      อัตราการหมุนของสินทรัพย์ (เท่า)            1.42        1.74        1.60

  อัตราส่วนวิเคราะห์นโยบายทางการเงิน                                                                    

                                      อัตราส่วนหนี้สินต่อส่วนของผู้ถือหุ้น (เท่า)       1.38        2.23        0.72

                                      อัตราส่วนความสามารถชำระดอกเบี้ย (เท่า)    17.61       (21.54)     91.89

                                      อัตราส่วนความสามารถชำระภาระผูกพัน (เท่า)  0.93        (3.49)      2.16

                                      อัตราการจ่ายเงินปันผล (%)                0.00        0.00        0.00

                                                                                                    
  ----------------------------------- ------------------------------------ ----------- ----------- ----------

11.3 คำอธิบายและการวิเคราะห์ฐานะทางการเงินและผลการดำเนินงาน

0.  11.3.1 ผลการดำเนินงาน

จากภาวะเศรษฐกิจไทยในปี 2552
ยังคงได้รับผลกระทบจากปัจจัยทั้งในประเทศและต่างประเทศอย่างต่อเนื่องจากปี 2551
ปัญหาความขัดแย้งทางการเมือง
ประกอบกับรัฐบาลยังไม่สามารถผลักดันให้เกิดการลงทุนในโครงการขนาดใหญ่ได้อย่างเป็นรูปธรรม
ส่งผลกระทบต่อเนื่องถึงการลงทุนในภาคธุรกิจ งานก่อสร้างลดลง ปัจจัยต่าง ๆ
เหล่านี้มีส่วนทำให้บริษัทต้องประสบผลขาดทุนสุทธิ 21.64 ล้านบาท
แต่อย่างไรก็ตามบริษัทซึ่งเป็นผู้รับเหมาขนาดกลางที่ยังคงมุ่งเน้นการพัฒนาศักยภาพของตัวเอง
ทั้งด้านคุณภาพงานและคุณภาพบุคลากร
เพื่อพัฒนาผลการดำเนินงานให้เป็นไปตามมาตรฐานสากลด้วยบุคลากรที่มีคุณภาพ
เพื่อให้การบริการที่ได้มาตรฐาน และสามารถส่งมอบงานได้ทันตามกำหนดเวลา
รวมถึงการสร้างประเภทธุรกิจภายในให้มีความหลากหลายและสามารถรองรับงานก่อสร้างได้หลายประเภท
ปัจจุบันบริษัทยังคงมุ่งเน้นหางานทั้งที่เป็นของภาครัฐและภาคเอกชน
บริษัทจะพิจารณาถึงความเสี่ยงต่างๆ ในการรับงาน
ความสามารถในการชำระเงินของลูกค้าแต่ละราย เพื่อประกอบการตัดสินใจรับงานก่อสร้าง
เพื่อลดความเสี่ยงที่อาจเกิดขึ้นจากการเรียกเก็บเงินไม่ได้

11.3.2 รายได้

บริษัทจัดอยู่ในกลุ่มของผู้รับเหมาก่อสร้างขนาดกลาง
ให้บริการด้านรับเหมาก่อสร้างและวิศวกรรมก่อสร้างทั่วไป อาทิ การออกแบบ
การรับเหมาก่อสร้างโครงสร้างและสถาปัตย์ งานระบบวิศวกรรมก่อสร้าง
และงานระบบวิศวกรรมสิ่งแวดล้อม เช่น งานก่อสร้างอาคารสำนักงาน โรงแรม รีสอร์ท
โรงพยาบาล อาคารที่พักอาศัย โรงเรียน หอพักนักศึกษา โรงงานอุตสาหกรรม งานถนน
งานสะพาน งานวางท่อและงานระบบบำบัดน้ำเสีย งานรางรถไฟ งานสถานีรถไฟ
และงานสาธารณูปโภคอื่นๆ

รายได้ของบริษัทจะขึ้นอยู่กับประเภทและปริมาณงานที่บริษัทจัดหามาได้ในแต่ละช่วง
บริษัทมีนโยบายที่จะรับงานทั้งภาครัฐและภาคเอกชน
โดยจะพิจารณารับงานที่มีอัตราผลตอบแทนเหมาะสมและผู้ว่าจ้างมีฐานะการเงินที่มั่นคงเป็นหลัก
ส่วนการรับรู้รายได้
บริษัทจะรับรู้รายได้ตามอัตราส่วนของงานที่แล้วเสร็จซึ่งประเมินโดยวิศวกรของโครงการ
โดยปกติแล้วการรับเหมางานของหน่วยงานภาครัฐจะมีระยะเวลาก่อสร้างประมาณ 2-3 ปี
ในขณะที่การก่อสร้างภาคเอกชนจะมีระยะเวลาก่อสร้าง 1-2 ปี

ในปี 2552 บริษัทมีรายได้รวมเท่ากับ 597.31 ล้านบาท ลดลง 118.08 ล้านบาท
หรือลดลงร้อยละ 16.50 เมื่อเทียบกับปี 2551 โดยโครงสร้างรายได้ของปี 2552 ประมาณร้อยละ
98 มาจากรายได้จากการรับเหมาก่อสร้าง ซึ่งเปลี่ยนแปลงไปตามลักษณะงานที่บริษัทจัดหามาได้
โดยรายได้จากการรับเหมาก่อสร้างลดลงจากปี 2551 เท่ากับ 119.65 ล้านบาท หรือลดลงร้อยละ
16.94 เนื่องจากโครงการใหม่ที่เริ่มดำเนินการในไตรมาส 4 ยังมีการรับรู้รายได้ไม่เต็มที่
สำหรับรายได้อื่นๆ มาจากดอกเบี้ยรับและเงินปันผลรับ รายได้จากการให้เช่าที่ดินรอการพัฒนา
รายได้จากการกลับรายการค่าเผื่อหนี้สงสัยจะสูญ และกำไรจากการจำหน่ายเงินลงทุน เป็นต้น

11.3.3 ค่าใช้จ่าย

ค่าใช้จ่ายของบริษัทประกอบด้วยต้นทุนในการรับเหมาก่อสร้าง ค่าใช้จ่ายในการบริหาร
ค่าตอบแทนผู้บริหาร และต้นทุนทางการเงิน ซึ่งต้นทุนในการรับเหมาก่อสร้างประกอบด้วย
ค่าวัสดุก่อสร้าง ค่าจ้างเหมาช่วง และแรงงานที่ใช้ในการก่อสร้าง เป็นต้น

สำหรับปี 2552 และปี 2551 บริษัทมีค่าใช้จ่ายรวมเมื่อเทียบกับรายได้รวม ในสัดส่วนเท่ากับร้อยละ
103.62 และ100.89 ตามลำดับ โดยในปี 2552 บริษัทมีค่าใช้จ่ายรวมเท่ากับ 618.96 ล้านบาท
ลดลงจากปี 2551 จำนวน 102.83 ล้านบาท หรือลดลง ร้อยละ 14.25 เนื่องจากในปี 2552
บริษัทมีรายได้ที่ลดลงจากปีก่อน จำนวน 119.65 ล้านบาท ซึ่งต้นทุนก่อสร้างที่ลดลงเป็นไปตามการ

รับรู้รายได้ที่ลดลง แต่อัตราต้นทุนก่อสร้างเพิ่มขึ้นจากอัตราร้อยละ 95.77 หรือ 676.51 ล้านบาท
ในปี 2551 เพิ่มขึ้นเป็นอัตราร้อยละ 97.13 หรือ 569.87 ล้านบาท ในปี 2552
เนื่องจากบริษัทได้ปรับต้นทุนก่อสร้างบางโครงการเพื่อใช้ในการปรับปรุงงานบางส่วน
และมีการเพิ่มกำลังแรงงานและชั่วโมงการทำงาน
เพื่อเร่งรัดงานก่อสร้างให้สามารถส่งมอบงานได้ตามกำหนดเวลา

ค่าใช้จ่ายในการบริหารปี 2552 จำนวน 34.68 ล้านบาท เพิ่มขึ้นจำนวน 3.60 ล้านบาท
หรือเพิ่มขึ้นอัตราร้อยละ 11.58 เมื่อเทียบกับปี 2551 ซึ่งเท่ากับ 31.08 ล้านบาท
เนื่องมาจากบริษัทได้ตั้งประมาณการหนี้สินที่อาจจะเกิดขึ้นจากงานล่าช้า จำนวน 2.42 ล้านบาท
และเกิดจากการปันส่วนค่าเสื่อมราคาทรัพย์สินบางส่วนที่ไม่ได้ใช้งานในโครงการก่อสร้าง
เนื่องจากบางโครงการได้ดำเนินการแล้วเสร็จในระหว่างปี 2552

ในปี 2552 และ 2551 บริษัทจ่ายค่าตอบแทนผู้บริหารจำนวน 6 ท่าน จำนวน 8.84 ล้านบาท
และจำนวน 8.87 ล้านบาท ตามลำดับ โดยบริษัทไม่ได้จ่ายโบนัสให้แก่ผู้บริหารและพนักงานทั้งสองปี

บริษัทมีต้นทุนทางการเงินปี 2552 จำนวน 5.57 ล้านบาท และปี 2551 จำนวน 5.34 ล้านบาท
เกิดจากการกู้ยืมเงินจากธนาคารพาณิชย์และสถาบันการเงินในประเทศเพื่อใช้เป็นเงินทุนหมุนเวียน
บริษัทมีวงเงินกู้ทั้งระยะสั้นและระยะยาว ได้แก่ วงเงินเบิกเกินบัญชี อัตราดอกเบี้ยร้อยละ MOR
และ Fixed +1.5% ต่อปี, วงเงินสินเชื่อโครงการประเภทตั๋วสัญญาใช้เงิน
และวงเงินตั๋วสัญญาใช้เงินเพื่อเป็นเงินทุนหมุนเวียน อัตราดอกเบี้ยร้อยละ MLR ต่อปี เป็นต้น

0.  11.3.4 กำไร(ขาดทุน)สุทธิ

บริษัทมีผลขาดทุนจากการดำเนินงานสุทธิสำหรับปีสิ้นสุดวันที่ 31 ธันวาคม 2552 เท่ากับ 21.64
ล้านบาท หรือ 3.62% ของรายได้รวม เมื่อเทียบกับงวดบัญชีสิ้นสุดวันที่ 31 ธันวาคม 2551
ซึ่งมีผลขาดทุนสุทธิเท่ากับ 6.40 ล้านบาท หรือ 0.89% ของรายได้รวม ขาดทุนสุทธิเพิ่มขึ้นจำนวน
15.24 ล้านบาท คิดเป็นร้อยละ 238.24 สาเหตุของการเปลี่ยนแปลงที่สำคัญดังนี้

1. บริษัทมีอัตราต้นทุนก่อสร้างเพิ่มขึ้น โดยในปี 2552 มีอัตราต้นทุนก่อสร้างคิดเป็นร้อยละ 97.13
เมื่อเทียบกับรายได้หลัก หรือจำนวน 569.87 ล้านบาท และในปี 2551
บริษัทมีอัตราต้นทุนก่อสร้างร้อยละ 95.77 เมื่อเทียบกับรายได้หลัก หรือจำนวน 676.51 ล้านบาท
ซึ่งส่งผลกระทบต่อความสามารถในการทำกำไรขั้นต้น โดยในปี 2552 กำไรขั้นต้นเท่ากับ 16.85
ล้านบาท หรืออัตราร้อยละ 2.87 ลดลงอัตราร้อยละ 1.36 เมื่อเทียบกับปี 2551 เท่ากับ 29.86
ล้านบาท หรืออัตราร้อยละ 4.23 เป็นผลมาจากการปรับต้นทุนก่อสร้างเพิ่มขึ้นในบางโครงการ
เพื่อใช้ในการดำเนินการปรับปรุงงานบางส่วนเพื่อให้บรรลุผลตามข้อกำหนด
รวมทั้งมีการเพิ่มกำลังแรงงานและชั่วโมงการทำงาน
เพื่อเร่งรัดงานก่อสร้างให้สามารถส่งมอบงานได้ตามกำหนด

2. ค่าใช้จ่ายในการบริหารในปี 2552
เพิ่มขึ้นจากปีก่อนเนื่องจากบริษัทตั้งประมาณการหนี้สินที่อาจจะเกิดขึ้นจากงานล่าช้า จำนวน 2.42
ล้านบาท

11.3.5 ฐานะทางการเงิน

ฐานะทางการเงินของบริษัทสำหรับปี 2552 เมื่อเทียบกับปี 2551 มีการเปลี่ยนแปลงที่สำคัญดังนี้

  1. การวิเคราะห์สินทรัพย์

บริษัทมีสินทรัพย์รวม ณ วันที่ 31 ธันวาคม 2552 จำนวน 328.49 ล้านบาท ลดลงจากปี 2551
จำนวน 183.26 ล้านบาท หรือลดลงร้อยละ 35.81 เมื่อเปรียบเทียบกับสินทรัพย์รวมจำนวน
511.75 ล้านบาท ณ วันสิ้นปี 2551

ในปี 2552 บริษัทมีสินทรัพย์หมุนเวียนจำนวน 183.02 ล้านบาท หรือคิดเป็นร้อยละ 55.72
ของสินทรัพย์รวม รายการที่สำคัญคือ

1.1. เงินลงทุนชั่วคราวมียอดลดลงทั้งจำนวน
เนื่องจากบริษัทขายเงินลงทุนประเภทหลักทรัพย์เพื่อค้า
โดยมีกำไรจากการจำหน่ายเงินลงทุนดังกล่าวจำนวน 1.70 ล้านบาท

1.2. ลูกหนี้การค้า และมูลค่างานที่เสร็จยังไม่ได้เรียกเก็บ รวมเท่ากับ 82.90 ล้านบาท
หรือร้อยละ 45.30 ของสินทรัพย์หมุนเวียน โดยแบ่งเป็นลูกหนี้การค้า จำนวน 56.81 ล้านบาท
และมูลค่างานที่เสร็จยังไม่ได้เรียกเก็บ จำนวน 26.09 ล้านบาท ซึ่งลดลงจากปีก่อน จำนวน
173.16 ล้านบาท หรือลดลงร้อยละ 67.62 เนื่องจากโครงการมูลค่าสูงแล้วเสร็จในระหว่างปี
2552 ประกอบกับโครงการใหม่ได้เริ่มดำเนินการและทยอยรับรู้รายได้ในไตรมาสที่ 4 ปี 2552
สำหรับลูกหนี้การค้าจำนวน 56.81 ล้านบาทในปี 2552 นั้น
ส่วนใหญ่เป็นรายการลูกหนี้ที่มีอายุไม่เกิน 3 เดือนจำนวน 30.39 ล้านบาท หรืออัตราร้อยละ
53.49

1.3. ลูกหนี้เงินประกันผลงาน-สุทธิ จำนวน 38.29 ล้านบาท เพิ่มขึ้นจากปี 2551 จำนวน 5.34
ล้านบาท หรือเพิ่มขึ้นร้อยละ 16.22 เนื่องจากมีบางโครงการที่แล้วเสร็จในระหว่างปี 2552
และบริษัทอยู่ระหว่างดำเนินการขอคืนเงินประกันผลงานจากผู้ว่าจ้าง
โดยจะนำหนังสือค้ำประกันของธนาคารพาณิชย์ซึ่งมีมูลค่าเท่ากับจำนวนเงินประกันผลงานที่จะขอรับคืนไปวางแทน
เงินประกันผลงานดังกล่าวจะถูกผู้ว่าจ้างหักไว้ในอัตราร้อยละ 5 ถึงร้อยละ 10
ของจำนวนเงินที่บริษัทเรียกเก็บ

1.4. งานระหว่างทำจำนวน 15.89 ล้านบาท ลดลงจากปี 2551 จำนวน 17.94 ล้านบาท
หรือลดลงร้อยละ 53.04 เนื่องจากโครงการส่วนใหญ่แล้วเสร็จในระหว่างปี 2552
และโครงการใหม่เริ่มดำเนินการก่อสร้างในช่วงไตรมาสที่ 4 ปี 2552

1.5. ภาษีเงินได้นิติบุคคลหัก ณ ที่จ่าย และสินทรัพย์หมุนเวียนอื่น จำนวน 29.32 ล้านบาท
ลดลงจากปี 2551 จำนวน 4.45 ล้านบาท หรือลดลงร้อยละ 13.17 เนื่องจาก ณ สิ้นปี 2552
บริษัทมีภาษีขายที่ต้องชำระต่อกรมสรรพากร ในขณะที่สิ้นปี 2551 บริษัทขอเครดิตภาษีซื้อจำนวน
6.87 ล้านบาท ส่งผลให้สินทรัพย์หมุนเวียนอื่นลดลงจากปีก่อน สำหรับภาษีเงินได้นิติบุคคลถูกหัก ณ
ที่จ่ายปี 2551 บริษัทได้รับคืนจากกรมสรรพากรในปี 2552

1.6 สินทรัพย์ไม่หมุนเวียนเพิ่มขึ้นจำนวน 15.82 ล้านบาท หรือเพิ่มขึ้นร้อยละ 12.20
เมื่อเทียบกับปีก่อน
เนื่องจากบริษัทมีการขอสินเชื่อประเภทโครงการเพื่อใช้เป็นเงินทุนหมุนเวียนสำหรับโครงการ
โดยบริษัทได้นำบัญชีเงินฝากประจำเป็นหลักประกันสินเชื่อกับธนาคารเพิ่มขึ้นจำนวน 14.52 ล้านบาท

  2. การวิเคราะห์หนี้สิน

ณ วันสิ้นปี 2552 บริษัทมีหนี้สินหมุนเวียนรวม 188.79 ล้านบาท ลดลงจากปี 2551 จำนวน
163.83 ล้านบาท หรือลดลงร้อยละ 46.46 มีรายการที่สำคัญดังนี้

2.1. เงินเบิกเกินบัญชีและเงินกู้ยืมระยะสั้นจากสถาบันการเงิน ลดลงจากปีก่อนจำนวน 84.42
ล้านบาท หรือลดลงร้อยละ 67.53
เนื่องจากบริษัทจ่ายคืนเงินกู้ยืมระยะสั้นและตั๋วสัญญาใช้เงินจำนวน 82.54 ล้านบาท
ซึ่งเงินกู้ดังกล่าวเป็นสินเชื่อของโครงการที่แล้วเสร็จในปี 2552

2.2. เจ้าหนี้การค้าจำนวน 40.04 ล้านบาท ลดลงจำนวน 75.72 ล้านบาท หรือลดลงร้อยละ
65.41 และต้นทุนที่ยังไม่ถึงกำหนดชำระลดลง 37.50 ล้านบาท หรือลดลงร้อยละ 66.80
เนื่องจากโครงการส่วนใหญ่แล้วเสร็จและบริษัทมีการจ่ายชำระเจ้าหนี้การค้าในระหว่างปี 2552

2.3. เจ้าหนี้เงินประกันผลงานลดลง 3.82 ล้านบาท หรือลดลงร้อยละ 22.64
เนื่องจากบริษัทได้คืนเงินประกันผลงานแก่ผู้รับเหมาช่วงที่ได้ปฏิบัติตามสัญญาและครบกำหนดการค้ำประกันสำหรับโครงการที่แล้วเสร็จ
ซึ่งเงินประกันผลงานดังกล่าวบริษัทจะหักไว้ในอัตราร้อยละ 5 ถึงร้อยละ 10
ของจำนวนเงินค่าผลงานที่จ่ายชำระ

2.4. เงินรับล่วงหน้าจากค่าก่อสร้างเพิ่มขึ้น 36.59 ล้านบาท หรือเพิ่มขึ้นร้อยละ 185.69
เมื่อเทียบกับปี 2551 เนื่องจากบริษัทได้ทำสัญญารับจ้างเหมาก่อสร้างงานโครงการใหม่
และได้รับเงินล่วงหน้าตามสัญญาดังกล่าว ซึ่งบริษัทจะทยอยคืนเงินรับล่วงหน้าเป็นงวดๆ
ตามมูลค่างานที่ส่งมอบและตามเงื่อนไขสัญญาว่าจ้าง

2.5. ประมาณการหนี้สินระยะสั้นจำนวน 3.89 ล้านบาท
เพิ่มขึ้นทั้งจำนวนเนื่องจากบริษัทตั้งประมาณการค่าใช้จ่ายที่อาจจะเกิดขึ้นจากงานล่าช้าสำหรับโครงการที่แล้วเสร็จ
จำนวน 2.42 ล้านบาท
และตั้งค่าเผื่อผลขาดทุนที่คาดว่าจะเกิดขึ้นสำหรับโครงการที่มีการปรับปรุงงานและไม่สามารถเรียกเก็บเงินเพิ่มจากผู้ว่าจ้างได้
จำนวน 1.47 ล้านบาท

3. การวิเคราะห์ส่วนของผู้ถือหุ้น

บริษัทมีส่วนของผู้ถือหุ้น ณ วันสิ้นปี 2552 เท่ากับ 137.87 ล้านบาท ลดลงจำนวน 20.47 ล้านบาท
หรือลดลงร้อยละ 12.93 เมื่อเทียบกับส่วนของผู้ถือหุ้น ณ วันสิ้นปี 2551
มีรายการเปลี่ยนแปลงที่สำคัญคือ

1.  ส่วนเกินมูลค่าหุ้น จำนวน 52.97 ล้านบาท ลดลงจากปีก่อนจำนวน 31.15 ล้านบาท
    หรือลดลงร้อยละ 37.03 เนื่องจากที่ประชุมสามัญผู้ถือหุ้นเมื่อวันที่ 23 เมษายน 2552
    มีมติอนุมัตินำส่วนเกินมูลค่าหุ้นไปหักกลบกับขาดทุนสะสมที่มีอยู่ โดยนำส่วนเกินมูลค่าหุ้น จำนวน
    31.15 ล้านบาท หักผลขาดทุนสะสมที่มีอยู่ ณ วันที่ 31 ธันวาคม 2551
    ทำให้ส่วนเกินมูลค่าหุ้นคงเหลือจำนวน 52.97 ล้านบาท

2.  บริษัทมีผลขาดทุนสะสม จำนวน 21.64 ล้านบาท เนื่องจากในปี 2552
    บริษัทมีผลการดำเนินงานเป็นขาดทุนสุทธิ จำนวน 21.64 ล้านบาท

3.  บริษัทมีผลขาดทุนที่ยังไม่เกิดขึ้นของเงินลงทุนในหลักทรัพย์เผื่อขาย จำนวน 18.46 ล้านบาท
    ลดลงจากปีก่อนจำนวน 1.17 ล้านบาท หรือลดลงร้อยละ 5.96
    เนื่องจากการเปลี่ยนแปลงราคาของหลักทรัพย์

4. การวิเคราะห์กระแสเงินสด

งบกระแสเงินสดแสดงกระแสเงินสดที่เปลี่ยนแปลงจากกิจกรรมดำเนินงาน
กิจกรรมการลงทุนและกิจกรรมการจัดหาเงิน ณ วันสิ้นปีบัญชี
และแสดงเงินสดและรายการเทียบเท่าเงินสดคงเหลือ ณ วันที่ 31 ธันวาคม 2552 เป็นจำนวน
16.63 ล้านบาท ซึ่งลดลงจากปีก่อนจำนวน 3.80 ล้านบาท ดังนี้

4.1. กระแสเงินสดสุทธิได้มาจากกิจกรรมดำเนินงาน จำนวน 92.52 ล้านบาท
มาจากการรับชำระเงินจากลูกหนี้การค้า ถึงแม้ว่าระยะเวลาในการเก็บหนี้เฉลี่ย 61 วัน
ช้ากว่าปีก่อน 17 วัน เป็นลูกหนี้การค้าภาครัฐซึ่งมีขั้นตอนการเบิกจ่ายที่ต้องใช้เวลา
แต่จำนวนเงินที่เรียกเก็บและได้รับชำระเงินในแต่ละงวดมีมูลค่าสูง
รวมถึงการรับชำระเงินล่วงหน้าตามสัญญาที่บริษัทเพิ่งได้รับงานใหม่
ทำให้อัตราส่วนสภาพคล่องกระแสเงินสดเท่ากับ 0.34 เท่า ซึ่งมีสภาพคล่องดีกว่าปีก่อน

  4.2. กระแสเงินสดสุทธิใช้ไปในกิจกรรมลงทุน จำนวน 6.27 ล้านบาท
  มาจากการจ่ายเงินเพื่อซื้ออุปกรณ์ก่อสร้าง

เพื่อใช้ในโครงการใหม่เพิ่มขึ้น

4.3. กระแสเงินสดสุทธิใช้ไปในกิจกรรมการจัดหาเงินจำนวน 90.05 ล้านบาท
มาจากการชำระคืนเงินกู้ยืมทั้งระยะสั้นและระยะยาวจากธนาคารพาณิชย์และสถาบันการเงิน จำนวน
90.68 ล้านบาท และมีการรับเงินกู้ยืมระยะยาว จำนวน 6.70 ล้านบาท โดยในปี 2552
บริษัทจ่ายดอกเบี้ยจำนวน 5.57 ล้านบาท

5. การวิเคราะห์อัตราส่วนทางการเงินที่สำคัญ

ในปี 2552 บริษัทมีอัตราส่วนทางการเงินที่สำคัญ ดังนี้

5.1. อัตราส่วนสภาพคล่อง ในปี 2552 เท่ากับ 0.97 เท่า ซึ่งลดลงจากปี 2551
เป็นผลมาจากบริษัทเรียกเก็บเงินจากผู้ว่าจ้างช้ากว่าปี 2551 มีระยะเวลาการเก็บหนี้เฉลี่ย 61 วัน
แต่จำนวนเงินที่บริษัทเรียกเก็บในแต่ละงวดมีมูลค่าที่สูง
ส่งผลให้อัตราส่วนสภาพคล่องกระแสเงินสดในปี 2552 เท่ากับ 0.34 เท่า ดีกว่าปี 2551
ซึ่งเท่ากับ (0.50) เท่า และอัตราส่วนความสามารถชำระภาระผูกพันในปี 2552 เท่ากับ 0.93
เท่า รวมถึงอัตราความสามารถชำระดอกเบี้ยเท่ากับ 17.61 เท่า จะเห็นว่าในปี 2552
บริษัทมีสภาพคล่องกระแสเงินสดดีกว่าปี 2551

5.2. อัตราส่วนแสดงความสามารถในการทำกำไร ในปี 2552 มีอัตราส่วนที่ลดลงจากปี 2551
เนื่องจากบริษัทมีผลขาดทุนจากการดำเนินงาน
ซึ่งเป็นผลมาจากการปรับต้นทุนค่าวัสดุก่อสร้างเพื่อการปรับปรุงงาน
และปรับต้นทุนก่อสร้างเพื่อใช้ในการเร่งรัดงานให้สามารถส่งมอบตามกำหนดเวลา

5.3. อัตราส่วนแสดงประสิทธิภาพในการดำเนินงาน ในปี 2552 มีอัตราที่ลดลงจากปี 2551
เนื่องจากบริษัทยังไม่ได้เริ่มดำเนินการพัฒนาที่ดิน
แต่อยู่ระหว่างการศึกษาเพื่อวางแผนงานที่จะพัฒนาที่ดินดังกล่าวเป็นธุรกิจอสังหาริมทรัพย์ต่อไป
อย่างไรก็ตามบริษัทยังคงมีภาระผูกพันจากสัญญาให้เช่าที่ดินดังกล่าวแก่บุคคลภายนอกจนถึงเดือนกรกฎาคม
2553

ปัจจัยและอิทธิพลหลักที่อาจมีผลต่อการดำเนินงานหรือฐานะการเงินในอนาคต

ปัจจัยทางด้านภาวะอุตสาหกรรม

เนื่องจากธุรกิจรับเหมาก่อสร้างเป็นธุรกิจการให้บริการประเภทหนึ่ง ดังนั้น
ปัจจัยที่มีอิทธิพลต่อการดำเนินงานของบริษัท ในอนาคต คือ
ความต้องการใช้บริการของลูกค้าหรือผู้รับบริการ
ซึ่งขึ้นอยู่กับนโยบายการลงทุนของภาครัฐและภาคเอกชนที่เป็นตัวกำหนดปริมาณงานก่อสร้าง
อย่างไรก็ดี ปัจจัยสำคัญในการดำเนินธุรกิจของบริษัทนั้น
ขึ้นอยู่กับความสามารถของกรรมการและผู้บริหารในการจัดหางานก่อสร้างใหม่ๆให้กับบริษัท
ซึ่งปริมาณงานและมูลค่าโครงการก่อสร้างที่บริษัทรับก่อสร้างนั้น
ต้องสัมพันธ์กับเงินทุนหมุนเวียนที่บริษัทสามารถจัดหาได้ ซึ่งแหล่งเงินทุนหลักของบริษัท คือ
เงินทุนของบริษัทและเงินกู้ยืมจากธนาคารพาณิชย์และสถาบันการเงิน
นอกจากนี้บริษัทยังต้องควบคุมต้นทุนในการรับเหมาก่อสร้าง เช่น ค่าวัสดุก่อสร้าง ค่าขนส่ง ค่าแรง
และค่าใช้จ่ายในการบริหาร รวมทั้งต้นทุนทางการเงินให้อยู่ในระดับที่เหมาะสมด้วย

การเปลี่ยนแปลงของกลุ่มผู้ถือหุ้นรายใหญ่

ถึงแม้ว่าบริษัทได้จัดตั้งขึ้นตั้งแต่ปี 2532
ซึ่งต่อมาภายหลังบริษัทได้มีการเปลี่ยนแปลงกลุ่มของผู้ถือหุ้นรายใหญ่โดยกลุ่มนาง นภารัตน์
สิหนาทกถากุล ได้เข้ามาเป็นผู้ถือหุ้นใหญ่ พร้อมทั้งมีการเปลี่ยนผู้บริหารและนโยบายในการบริหาร
และรับงานก่อสร้างตั้งแต่ปี 2543
บริษัทมีนโยบายที่ไม่มุ่งเน้นรับเหมาก่อสร้างในภาคอุตสาหกรรมใดอุตสาหกรรมหนึ่งเป็นการเฉพาะทำให้บริษัทมีสัดส่วนรายได้ที่ไม่สม่ำเสมอในช่วงที่ผ่านมา
อย่างไรก็ตาม บริษัทมีแผนการที่จะเข้าร่วมประกวดราคาหรือรับเหมาก่อสร้างงานของภาคเอกชน
จำนวนหนึ่ง ซึ่งบริษัทได้พิจารณาแล้วเห็นว่าผู้ว่าจ้างมีความสามารถในการชำระที่ดี
และบริษัทได้อัตราผลกำไรที่เหมาะสม ประกอบกับบริษัทมีความสามารถในการก่อสร้าง
และมีความเป็นไปได้ที่บริษัทอาจจะได้รับการว่าจ้าง ทั้งนี้
เนื่องจากการที่วิศวกรของบริษัทมีความชำนาญงานก่อสร้างในงานต่างๆ ดังกล่าวเหล่านี้เป็นอย่างดี
ผู้บริหารและวิศวกรของบริษัทเองก็ได้มีการให้คำแนะนำในเรื่องของการออกแบบ
การหาแหล่งเงินทุน
การใช้วัสดุก่อสร้างและเทคนิคการก่อสร้างที่สามารถทำให้ประหยัดต้นทุนในการก่อสร้าง
พร้อมทั้งสามารถทำให้งานมีคุณภาพเป็นที่ยอมรับและได้รับความไว้วางใจกับโครงการต่างๆ
เหล่านี้บางแห่งไว้แล้ว

การเปิดเผยข้อมูลเกี่ยวกับค่าตอบแทนของผู้สอบบัญชี

ค่าตอบแทนของผู้สอบบัญชี

1. ค่าตอบแทนจากการสอบบัญชี (Audit Fee)

  บริษัทและบริษัทย่อยจ่าย ค่าตอบแทนการสอบบัญชี ให้แก่

-   ผู้สอบบัญชีของบริษัท ในรอบปีบัญชีที่ผ่านมามีจำนวนเงินรวม 0 บาท

-   สำนักงานสอบบัญชีที่ผู้สอบบัญชีสังกัด
    บุคคลหรือกิจการที่เกี่ยวข้องกับผู้สอบบัญชีและสำนักงานสอบบัญชีที่ผู้สอบบัญชีสังกัด
    ในรอบปีบัญชีที่ผ่านมามีจำนวนเงินรวม 390,000.- บาท

    2.  ค่าบริการอื่น (Non-Audit Fee)

  บริษัทและบริษัทย่อยจ่ายค่าตอบแทนของงานบริการอื่น ซึ่งได้แก่ ไม่มี ให้แก่

  - ผู้สอบบัญชีของบริษัท ในรอบปีบัญชีที่ผ่านมามีจำนวนเงินรวม 0
  บาทและจะต้องจ่ายในอนาคตอันเกิดจากการตกลงที่ยังให้บริการไม่แล้วเสร็จในรอบปีบัญชีที่ผ่านมา
  มีจำนวนเงินรวม 0 บาท

  - สำนักงานสอบบัญชีที่ผู้สอบบัญชีสังกัด
  บุคคลหรือกิจการที่เกี่ยวข้องกับผู้สอบบัญชีและสำนักงานสอบบัญชีดังกล่าว
  ในรอบปีบัญชีที่ผ่านมามีจำนวนเงินรวม 0 บาท
  และจะต้องจ่ายในอนาคตอันเกิดจากการตกลงที่ยังให้บริการไม่แล้วเสร็จในรอบปีบัญชีที่ผ่านมามีจำนวนเงินรวม
  0 บาท